钦定古今图书集成/理学汇编/文学典/第109卷 > 吴孺子
## 钦定古今图书集成/理学汇编/文学典/第109卷 > 吴孺子

按“《列朝诗集》，孺子字少君，兰谿人。家故饶赀，中岁妻
子死，尽弃其产，购古法书名画。游江湖间，僻好山水，
遇一水一石有奇致，坐对累日不肯去。性最巧，所规
制必精绝，搜抉珍怪，陵断谿绝壑，以必致为快。游雁
荡，绝粮取啖芦菔，四十日不返。逾天台、石梁，采万岁
藤，屡犯虎豹，制为曲杌，可凭而寐。以数缣市一大瓢”，
摩挲鑢铴，暗室发光。过荆溪，盗发其箧，怒而碎之，抱
而泣者累日。王元美作《破瓢道人歌》，所至僦居僧寺，
自炊一铜灶饭，不足则哺糜，日买两钱菜，又异干叶
为虀羹，语人曰：“免我低眉向人，觉饱逾梁肉耳。”游虞
山，善赵汝师、孙齐之，齐之有违言，襆被不别而去，终
身呼其名而不字也。晚为梁谿孙少宰所重，遂死其
家。少君家兰谿城东有腴田顷许，尽易硗瘦，凿沟引
山泉，绕入玉雪厨铜池，以此破其家。所居焚香埽地
名僧韵士，乐为谈对。客去，闭门，藉虎皮危坐移日。人
问之，曰：“我寻味好客，话言折除对俗夫时耳。”好洁不
畏寒，遇泉水清冷，虽盛冬便解衣赴濯。树兰百本，花
时闭室以护香气。有索看者，窗中捉鼻作儿女声，拒
之。长于鉴古，尤识旧图器款识。胡孝甫藏唐人画《金
縢图》，后有李阳冰篆书数十百字，何长卿不能辨，少
君一见知之，遇俗人辄云：“我不识一字。”口占诗使人
代写。善画鸡骛、水鸟、芙蕖、芦藻，岁不过一二纸，求之
辄不可得。箧中藏一剑，自言得炼剑秘法，戒人勿令
触近干犯光怪，酒半抚铁如意，欲尽碎天下负心人
首。或闻人诟谇，若为不闻而去之。自言少时多猛气，
卒暴相加，不胜忍，辄以指锥握中，不觉忽然仆地，用
是二十年抹𢫬其不平。其强力忍诟，皆此类也。为儿
时，父不用经史课习，独授杜诗一编。长好孟襄阳、韦
苏州，读《离骚》《老》《庄》《尔雅》《茶经》诸书，略涉大旨。自言曾
得“落叶识心酸”一语，三年不得上句。“客泰州寒甚，得
寒风知絮败”，足成之。生平所得赠遗卷轴甚富，独喜
京口陈从训“僻意少人会，好怀多自怜”二语，以为真
赏。其殁也，锡山邹彦吉志其墓。